Endzhaku ka nkarhi lo nge i malembe manharhu na hafu u hele hi ku xi olola. Se nhlamulo a yi tshame emilengeni yakwe. A ko sala ku yi hundzisela ebukwini.A a kunguhatile leswaku a a ta hoxa xijumbana ehansi ka buku yakwe yo hlamulela. Loko a endle tano, a a tibyele leswaku a swi ta n'wi olovela ku hundzisela tinhlamulo ebukwini. Maendlelo hinkwawo a a ya pfuxete ko tala enhlokweni yakwe. A a nga ta tsandzeka na kan'we. Mbuyangwana Rogers a a nga tsundzukangi ku pfuxeta na hi mavoko. Phela byongo byi nga ku susumetisa tintshava hi mavoko loko ti nga dibangi ti heta. U tlakuse mahlo hi vukheta a languta ehandle hi fasitere kambe tihlo lerin'wana ri ri ehenhla ka mufambisi wa xikambelo. Mufambisi a a langute ehandle na yena. Hiloko Rogers a ku xijumbana a ku xi bvu, a hatla a ku ehansi ka buku a ku xi swee! U swi twile hambi a ri yena n'winyi leswaku a a be huwanyana. U lo vhe a tinyika ntirho wo phendlaphendla maphepha ya swivutiso wonge a a lo lahlekeriwa hi layisense yo nghena etilweni. Lawa a ya ri manu yo humba mufambisi. Ya tirhilenyana hikuva mufambisi a nga tshinelelangi laha a ku ri na Rogers. Se ndzi swi kotile, ku tindhundhuzela Rogers embilwini yakwe. Swiyenge leswo chavisa swa kungu rakwe a swi ri matimu. Ivi a hefemulela ehenhla hi matimba, ku kanakana hinkwako a ku lovile. A ku sele ku tshemba.